ལར་གོང་མའི་གྲུབ་མཐའི་རྒྱབ་རྟེན་དུ་གྲུབ་མཐའ་འོག་མའི་ལུང་འོས་འཚམ་རེ་འདྲེན་པ་ནི་ཕུན་སུམ་ཚོགས་པའི་ཡན་ལག་ཅིག་ཡིན་ཚུལ་ཁོ་བོའི་བླ་མ་མཁས་པ་ཆེན་པོ་གསེར་རྟ་མཁན་ཆེན་ཆོས་ཁྱབ་ཀྱིས་ཡང་ཡང་གསུངས་མྱོང་ཞིང་།དོན་ལ་ཡང་ཀློང་ཆེན་པའི་གཞུང་ཁོ་ནར་ཡང་དེ་འདྲའི་དཔེ་མཚོན་ཧ་ཅང་མང་སྟེ།ཆོས་དབྱིངས་མཛོད་ཀྱི་ལེའུ་དང་པོའི།བྱ་བྲལ་ཀུན་ཏུ་བཟང་ལས་གཡོས་པ་མེད།།ཅེས་པའི་ཐད་ཀྱི་རང་འགྲེལ་དུ་བརྟག་གཉིས་དང་རྒྱུད་བླ་མ་སོགས་ཀྱི་ལུང་དྲངས་པ་དང་།དེའི་འོག་གིའདི་ཀུན་གསལ་ཡང་རང་བཞིན་འགའ་མེད་དེ།ཅེས་པའི་ཐད་ཀྱི་འགྲེལ་པར་ཏིང་འཛིན་རྒྱལ་པོ་དང་།རྩ་བ་ཤེས་རབ་ཀྱི་ལུང་དྲངས་ཡོད།ཁྱེད་ལྟར་ན།འདི་དག་རྒྱུ་མཚན་དུ་བྱས་ནས་ཀྱང་རྫོགས་ཆེན་གྱི་བཞུང་ནི་ཀླུ་བྱམས་སོགས་ཀྱི་དབུ་མའི་གཞུང་ལུགས་རྩེར་སོན་དེ་ཡིན་ནོ་ཞེས་སྡོམ་ཚིག་འཇོག་རྒྱུ་ཡིན་ནམ།